## Zakon o izmjenama i dopunama Zakona o bankama

### NN 141/2006 (27.12.2006.), Zakon o izmjenama i dopunama Zakona o bankama

# HRVATSKI SABOR

**3189**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O BANKAMA

Proglašavam Zakon o izmjenama i dopunama Zakona o banka­ma, kojega je Hrvatski
sabor donio na sjednici 15. prosinca 2006. go­dine.

Klasa: 011-01/06-01/96
Urbroj: 71-05-03/1-06-2
Zagreb, 19. prosinca 2006.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O BANKAMA

Članak 1.

U Zakonu o bankama (»Narodne novine«, br. 84/02.) članak 1. mijenja se i glasi:
»Ovim Zakonom uređuju se uvjeti za osnivanje, poslovanje, prestanak rada i
nadzor nad poslovanjem banke i štedne banke.«

Članak 2.

Iza članka 2. dodaje se članak 2.a i naslov iznad njega koji glase:

»ŠTEDNA BANKA

Članak 2.a

(1) Štedna banka je financijska institucija koja je od Hrvatske narodne banke
dobila odobrenje za rad i koja je osnovana kao dioničko društvo sa sjedištem u
Republici Hrvatskoj.
(2) Štedna banka se ne može upisati u sudski registar prije dobivanja odobrenja
za rad od Hrvatske narodne banke.
(3) Tvrtka štedne banke mora sadržavati riječi »štedna banka«.
(4) Riječi »štedna banka« u tvrtki ili skraćenoj tvrtki može upisati u sudski
registar i koristiti u pravnom prometu samo pravna osoba koja je dobila
odobrenje za rad kao štedna banka od Hrvatske narodne banke.«

Članak 3.

U članku 4. iza točke 3. dodaje se točka 4. koja glasi:
»4) štedna banka koja od Hrvatske narodne banke dobije odobrenje za pružanje tih
usluga.«

Članak 4.

U članku 6. stavku 2. točka 8. mijenja se i glasi:
»8) obavljanje poslova zastupanja u osiguranju u skladu sa zakonom koji uređuje
osiguranje i to dijelom koji se odnosi na obav­ljanje djelatnosti zastupanja u
osiguranju za banke,«.

Članak 5.

U članku 33. stavku 1. iza riječi: »banci« stavlja se zarez i dodaju riječi:
»štednoj banci«.

Članak 6.

U članku 57. stavku 4. iza riječi: »stranih država« riječ: »članica« briše se.

Članak 7.

U članku 67. stavku 3. iza točke 7. dodaje se nova točka 8. koja glasi:
»8) rizici povezani s izdvojenim poslovima (rizik eksternalizacije).«
Dosadašnja točka 8. postaje točka 9.
Iza stavka 4. dodaje se stavak 5. koji glasi:
»(5) Izdvojenim poslovima iz točke 8. stavka 3. ovoga članka smatra se dio
poslovanja banke koji je ona prenijela na drugu osobu.«

Članak 8.

U članku 68. iza točke 2. dodaje se nova točka 3. koja glasi:
»3) postupke i načela za upravljanje operativnim rizikom, uključujući rizik koji
proizlazi iz neadekvatnog upravljanja informacijskim i pridruženim
tehnologijama,«.
Dosadašnje točke 3., 4., 5. i 6. postaju točke 4., 5., 6. i 7.

Članak 9.

U članku 82. stavak 2. mijenja se i glasi:
»(2) Ukupna ulaganja banke u kapital nefinancijskih institucija ne smiju
prelaziti 30% jamstvenog kapitala banke, odnosno 60% jamstvenog kapitala štedne
banke.«

Članak 10.

U članku 107. stavku 1. točka 3. mijenja se i glasi:
»3) sustavno upravlja rizicima koji proizlaze iz poslovnih aktivnosti banke
sukladno načelima stabilnog poslovanja,«.
Iza točke 3. dodaje se točka 4. koja glasi:
»4) sustavno upravlja rizicima koji proizlaze iz korištenja informacijskog
sustava.«

Članak 11.

U članku 108. stavak 4. mijenja se i glasi:
»(4) Iznimno od odredbe stavka 1. ovoga članka, banka može, uz prethodnu
suglasnost Hrvatske narodne banke, obavljanje unutarnje revizije ili dijela
unutarnje revizije povjeriti revizorskom društvu ili jednoj ili više osoba koje
nisu u radnom odnosu s tom bankom, pod uvjetom da najmanje jedna od tih osoba
ispunjava uvjet iz stavka 1. ovoga članka.«

Članak 12.

U članku 114. stavku 1. točka 10. mijenja se i glasi:
»10) stanju informacijskog sustava banke i adekvatnosti upravljanja
informacijskim sustavom,«.

Članak 13.

U članku 122. stavak 3. briše se.

Članak 14.

Iza članka 177. dodaje se glava XVI.a, članci 177.a do 177.e i naslovi iznad
njih koji glase:

»XVI.a ŠTEDNE BANKE

DJELATNOST ŠTEDNE BANKE

Članak 177.a

(1) Štedna banka može obavljati bankovne usluge iz članka 3. ovoga Zakona.
(2) Štedna banka, osim bankovnih usluga iz stavka 1. ovoga članka, može pružati
i ostale financijske usluge ako od Hrvatske narodne banke dobije odobrenje za
pružanje tih usluga, i to:
1. izdavanje garancija ili drugih jamstava,
2. kreditiranje, uključujući potrošačke kredite i hipotekarne kredite,
3. trgovanje u svoje ime i za svoj račun:
a) instrumentima tržišta novca i ostalim prenosivim vrijednos­nim papirima,
b) stranim sredstvima plaćanja uključujući mjenjačke poslove,
4. obavljanje platnog prometa u zemlji sukladno posebnim propisima,
5. prikupljanje, izrada analiza i davanje informacija o kredit­noj sposobnosti
pravnih i fizičkih osoba koje samostalno obavljaju djelatnost,
6. obavljanje poslova zastupanja u osiguranju u skladu sa zakonom koji uređuje
osiguranje i to dijelom koji se odnosi na obavljanje djelatnosti zastupanja u
osiguranju za banke,
7. izdavanje i upravljanje instrumentima plaćanja,
8. iznajmljivanje sefova,
9. posredovanje pri sklapanju financijskih poslova,
10. druge slične usluge koje su navedene u odobrenju za rad štedne banke.
(3) Štedna banka ne smije poslovati u inozemstvu niti osnivati podružnice i
predstavništva u inozemstvu.

KAPITAL ŠTEDNE BANKE

Članak 177.b

(1) Najmanji iznos temeljnog kapitala potreban za osnivanje štedne banke jest 8
milijuna kuna.
(2) Štedna banka ne smije imati u svom temeljnom kapitalu povlaštene dionice.

JAMSTVENI KAPITAL ŠTEDNE BANKE

Članak 177.c

Jamstveni kapital štedne banke ne smije biti manji od minimalnog iznosa
temeljnog kapitala iz članka 177.b stavka 1. ovoga Zakona.

UNUTARNJA REVIZIJA

Članak 177.d

Štedna banka može obavljanje unutarnje revizije povjeriti revizorskom društvu
ili jednoj ili više osoba koje nisu s njom u radnom donosu, pod uvjetom da
najmanje jedna od tih osoba ima zvanje revizora ili unutarnjeg revizora stečeno
u skladu s propisima kojima se uređuje revizija, odnosno stečeno u skladu s
pravilima i programom kompetentne strukovne organizacije za stručno obrazovanje
unutarnjih revizora.

PRIMJENA DRUGIH PROPISA

Članak 177.e

Osim odredaba članaka 177.a do 177.e ovoga Zakona, na štedne banke se na
odgovarajući način primjenjuju ostale odredbe ovoga Zakona, propisa donesenih na
temelju ovoga Zakona te drugih propisa kojima se uređuje poslovanje banaka.«

Članak 15.

U članku 182. stavku 1. uvodna rečenica mijenja se i glasi: »Za prekršaj kaznit
će se banka ili štedna banka novčanom kaznom u iznosu od 30.000,00 do
1.000.000,00 kuna:«.

PRIJELAZNE I ZAVRŠNE ODREDBE

*Rok za usklađivanje obavljanja poslova*

Članak 16.

Štedna banka koja je od Hrvatske narodne banke dobila odobrenje za rad kao
štedna banka, dužna je u roku 3 mjeseca od dana primitka odobrenja uskladiti
obavljanje poslova platnog prometa s odredbama Zakona o bankama (»Narodne
novine«, br. 84/02.).

Članak 17.

Ovaj Zakon objavit će se u »Narodnim novinama«, a stupa na snagu 1. siječnja
2007.

Klasa: 450-02/06-01/02
Zagreb, 15. prosinca 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 141/2006-3189
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)